text: Almussafes conclou els programes esportius per a adults de la temporada amb una gran exhibició | Ajuntament d'Almussafes
  Els veïns d'Almussafes estaven convidats a presenciar ahir per la vesprada un gran esdeveniment esportiu consolidat en la població gràcies a l'ampli ventall d'activitats dissenyades anualment pel consistori local. La cerimònia de clausura oficial dels cursos oferits en la temporada 2016-2017 es va celebrar a les 18 hores en el pavelló municipal. Les exhibicions de way tan kong, aerolatino, bollywood, dansa del ventre, xiquirritme i dansa moderna van fer gaudir al nombrós públic des de la graderia de la pista central. Este trimestre, els programes esportius personalitzables oferits per l'ajuntament sota el lema "Com tu vullgues" vinculats al ball han aconseguit les 650 matriculacions, una xifra que s'espera incrementar la pròxima edició i després de la parada estival.
  Els primers a eixir a l'escenari van ser els matriculats en la disciplina esportiva de way tan kong, una modalitat de gimnàstica oriental basada en l'harmonia dels moviments, els colors i la música. María Bruque va ser la monitora encarregada de dirigir l'actuació, que va comptar amb molts participants membres del col·lectiu de la tercera edat.